Návrh na zvýšenie nákladov stavby „Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave“.

Uznesením vlády SR č. 344/2001 bol dňa 19. 4. 2001 schválený materiál: Návrh na schválenie žiadosti vlády Slovenskej republiky o poskytnutí pôžičky z Rozvojovej banky Rady Európy na realizáciu projektu „Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave“, ktorý bol na rokovanie vlády SR predkladaný iniciatívne spoločne zo strany Ministerstva financií SR a Ministerstva kultúry SR.  
Na základe tohto uznesenia vláda SR požiadala Rozvojovú banku Rady Európy o pôžičku vo výške 137,15 mil. Sk, ktorá  sa má použiť na financovanie časti rekonštrukcie historických budov Univerzitnej knižnice v Bratislave a na vytvorenie moderného kultúrneho a knižničného centra. Pôžička kryje 50 % nákladov projektu, zostávajúcich 50 % a DPH je hradených zo štátneho rozpočtu v r. 2001 – 2003.	
Stavba bola schválená s celkovým rozpočtovým nákladom 306,3 mil. Sk vrátane   DPH  (32 mil. Sk).    
		
	Dňa 28. 12. 2001 bola podpísaná zmluva medzi Slovenskou republikou zastúpenou Ministerstvom financií SR a Rozvojovou bankou Rady Európy na  financovanie projektu „Multifunkčné knižničné a kultúrne centrum – UK Bratislava“.	

	V zmysle plánovaného harmonogramu boli v priebehu roku 2001 realizované prípravné práce a bol vybratý projektant na základe verejnej súťaže.

Počas spracovania projektu bolo nutné na základe výsledkov statického a pamiatkového výskumu, požiarnych noriem a bezpečnostných predpisov zodpovedajúcim spôsobom prispôsobiť pôvodný lokalitný program a rešpektovať niektoré vopred nepredvídateľné technické riziká. Čiastočná modifikácia pôvodných zámerov nespôsobí zhoršenie či znefunkčnenie knižničných a ďalších prevádzok, ktorých sa zmeny dotýkajú. Naopak, invenčné riešenia navrhnuté projektantom na odstránenie vzniknutých nepredvídateľných technických rizík umožnia lepšie využitie palácových priestorov a ich sprístupnenie verejnosti. 

Popis zmeny a popis celého projektu po realizácii

Pri takej rozsiahlej obnove historických budov, aká je predmetom tohto projektu, nie je možné dopredu predvídať všetky technické riziká. Čiastočná modifikácia pôvodného lokalitného zámeru je pri projektoch podobného druhu obvyklá aj v súvislosti s tvorivým architektonickým riešením, ktoré vylepšuje pôvodné zámery investora. Projektant rešpektoval tie závery statických a pamiatkových výskumov,  ktoré ďalej neumožňujú prevádzkovať v niektorých sektoroch nadzemných podlaží knižné sklady, resp. ich úprava by si vyžiadala neúnosne vysoké finančné náklady a narušila by chránený pamiatkový charakter budov.  Po zistení uvedených skutočností investor v súčinnosti s projektantom zvažoval aj možnosť náhradného riešenia za zrušené skladové plochy ich zriadením v podkroviach objektov na Klariskej a Michalskej ul. Výsledky podrobného statického prieskumu a záporné stanovisko pamiatkových orgánov však tento zámer vylúčili

Keďže knižné sklady sú nevyhnutnou podmienkou efektívneho zabezpečovania knižničných služieb musia byť v dostačujúcej kapacite k dispozícii v areáli knižnice. Investor v súčinnosti s projektantom zvolili jediné možné vyhovujúce riešenie: z priestorov barokových palácov sa knižné sklady umiestnia do podzemia v tzv. Lisztovej záhrade rozšírením existujúcich suterénnych priestorov výstavbou Podzemných skladov a nadstavbou 1. podlažia v existujúcich tzv. „Nových skladov“ tzv. 3. stavbou. Nové podzemné skladové priestory sa napoja na  systém dopravníkov knižnice. Upravenej Lisztovej záhrade sa prinavráti pôvodný barokový charakter s možnosťou využitia najmä na letné kultúrne aktivity.  

  Z uvedených dôvodov a po konzultácii s Minisetrstvom financií SR predkladáme materiál na schváenie 3. stavby projektu „Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave“ s celkovým rozpočtovým nákladom 361,3 mil. Sk s DPH a s možnosťou čerpania do konca roka 2004 stým, že na dofinancovanie 3. stavby budú použité len zdroje zo štátneho rozpočtu. 

Návrh rozčlenenia financovania 

Projekt 					v Sk                  v Sk	 	modifikácia 	modifikácia
bez DPH           s DPH 		bez DPH	s DPH
–––––––––––––––––––––––––––––––––––––––––––––––––––––––––––––––––––––––––––––––––––––––-
CEB					137 150 000     137 150 000	137 150 000	137 150 000
ŠTÁTNY ROZPOČET (ŠR)		137 150 000     169 150 000	186 450 500	224 150 000
CELKOM				274 300 000     306 300 000	318 600 000	361 300 000

Schválený projekt  s celkovým rozpočtovým nákladom 306,3 mil. Sk s DPH 
										mil. Sk	
Rok | CEB | Štátny rozpočet | DPH | Spolu
2001 | 7,5* | 7,5 | 1,0 | 16,0
2002 | 75,0 | 75,0 | 18,0 | 168,0
2003 | 54,65 | 54,65 | 13,0 | 122,3
Spolu: | 137,15 | 137,15 | 32,0 | 306,3
*Suma 7,5 mil. Sk je presunutá na rok 2003

Požadované zvýšenie o 55 mil. Sk s DPH po modifikácii projektu				
mil. Sk
Rok | CEB | Štátny rozpočet | DPH | Spolu
2001 | | 7,5 | 1,0 | 8,5
2002 | 75,0 | 75,0 | 18,0 | 168,0
2003 | 62,15 | 79,3 | 15,85 | 157,3
2004 | | 24,65 | 2,85 | 27,5
Spolu: | 137,15 | 186,45 | 37,7 | 361,3

Z dôvodov nezvyšovania zahraničnej zadĺženosti štátu sa zvýšenie rozpočtových nákladov vzťahuje len na prostriedky zo štátneho rozpočtu.